Tema ovogodišnjeg 18. LIK-a je *Mediteran u meni*. Mediteran označava geografski pojam a uz to i način življenja i način razmišljanja uvjetovan prepoznatljivim prirodnim okolišem. Može se reći da je Mediteran stil života.

To je svijet Odiseja u kojem pomorstvo feničkih trgovaca ucrtava nove nautičke rute i uspostavlja temelje trgovanja i razvoja na obalama triju kontinenata. Povijest ovoga područja odražava kulturne susrete različitih populacija kroz trgovinu, putovanja, migracije kao i ratove te raseljavanja.

Ključne riječi koje vežemo uz Sredozemno more ili Mediteran su: cjelina, prostor, harmonija, kolektivni identitet, susreti, putovanje, komunikacija, morska fuzija. U djelima književnika, pjesnika, putopisaca mi mirišemo more, ali i plovimo morima Mediterana s drevnim junacima, njihovim bogovima, nimfama i ratnicima.

Ciljevi i zadaci LIK-a za ovu školsku godinu su osvijestiti važnost Mediterana kao kolijevke europske kulture, prostora iz kojega je nastao suvremeni svijet kojeg poznajemo;istražiti likovne/vizualne elemente i ključne pojmove te izraziti vlastitu ideju u grafičkoj likovnoj tehnici karton-tiska ili računalnoj grafici.

Učenici su kroz temu/poticaj *Mediteran u meni* spoznali, izrazili i vrednovali ulogu pozitivnog i negativnog prostora plohe te različitost kontrasta toplih i hladnih boja u vlastitome radu u grafičkoj tehnici visokog tiska/karton-tiska i računalnoj grafici. Naučili su primijeniti postupak otiskivanja te pripremu i izradu likovnog rada pomoću računalnih programa za izradu računalne grafike.

Postavljena izložba u prostoru Galerije Leptir poruka je djece koja govore likovnim jezikom o ljepoti dječjega stvaralaštva, njihovo osjećajno i vizualno znanje koje prenose u sliku. To je priča o njihovom senzibilitetu, spontanosti percepcije i kreativnom stvaranju.

Od 253 pristigla dječja rada, iz 25 škola Karlovačke županije, Županijsko povjerenstvo odabralo je 120 uradaka za županijsku izložbu LIK 2016.

Zahvaljujemo učenicima i učiteljima na uloženom trudu, postignutim rezultatima i sudjelovanju na 18. županijskom natjecanju, izložbi likovnog stvaralaštva.